謝榮帥贈御書孝經用陳大監韵
作者：王十朋
朝代：宋

paragraphs: 輦轂之下先彈壓，茲言雖佳未足法。
丈人身居彈壓地，撫字心勞民自洽。
神聖當天萬物春，王畿共理嘉得人。
雲漢昭回賜優渥，不特爲公端爲民。
聖經一章公獨得，黄堂葱鬰生春色。
賢哉名卿才大夫，匪懈事君端可則。
石刻分餘猶及我，榮耀驚聞浙江左。
從今蔀屋光屬天，更有寵褒雲八朵。
願公勉爲不朽傳，長如治吳與治川。
要令列郡法青白，了無一吏橫索錢。